Ich, Clewi Scherntzer von Luppfen, beken̄ offenlich mitt disem brieff, das ich dem jarzitampt ze Kùngsfeld von einē guͦt,
das ich von dem ✳ buw ,✳ jerlich zegebent pflichtig bin ✳ zwey fiertel kernē, sechs fiertel und drig fierling roggen, drig mùtt habˀ
und vierzechen schilling haller ewigs zinsz ✳ und das ich daby nach volkomner rechnuḡ, die ich darub̄ mitt der erwirdigen, wolgebornē
frowen, frow Evan von Erdbach, jetz pflegerin desselben jarzitampts, und Cuͦnrat Widmer, irm amptman, uff sun̄tag vor ✳ santt Matis tag
vor datū disz briefs nechstvˀgangen in biwesen her Caspar Gerwers, lùtpriesters ze Windisch, ✳ Hensli Zymermans von Bir und Uͤlrich Swanders
von Husen ✳ getan und darub̄ disz nachgeschribnē teding ervolget und ufgenomē hab, ✳ recht und redlich schuldig bin und blib vom sechsundfùnfzigisten jar und davor vier mùtt kernen, fùnfzechen mùtt, zwey fiertel und drig fierling roggen, siben malter und ein fiertel habˀn, nùn pfund
und zwen schillīg haller vˀsessener zinsz, ✳ darub̄ Heini Lalli von Bir bùrg ist, ✳ des ich, der selb Heini Lalli, gichtig bin. ✳ und ist disz die teding hierub̄
berett, mittnamen, ✳ das ich, obgen̄tˀ Clewi Scherntzer, oder min erben sond dem jarzitampt odˀ sinen pflegern ✳ fùr krieg und all sachen soͤ¬
lich sum̄ der zinsen ✳ bezaln, ✳ als hernach stât. ✳ namlich sond wir inen hinfùr alle jar je uff santt Martins tag bezaln und geben den jerlichen
zinsz vom obgen̄ guͦt, so je gevalt ✳ und sich als vor stat gebùrt, zwey fiertel kernen, sechs vierteil und drig vierding roggen, drig mùtt habˀn un̄
vierzechen schilling haller, und darzuͦ und mitt an die obˀn usstelli ouch sovil, untz die gantz zalt wirt, ✳ und damitt das guͦt in buw un̄ eren
halten nach lands recht. und welich zil hinfùr ich oder min erben vor dem letsten ✳ unbezalt ùbersaͤssen, ✳ also das wir daruff oder von dannen
bisz wienacht nechstkoment die zwen zinsz, als jetz stat, allenklich nitt bezalten, desglichn̄ ouch uff das letst zil, ✳ oder das guͦt nach lands recht
in buw und eren nitt hetten, ✳ den̄ oder dannenthin, wen̄ si wellent, mag die obgen̄t min gnedig frow, die jarzitpflegerin, ir nachkomē oder ✳
ir amptlùt, ✳ knecht oder botten von ir wegen ✳ mich oder min erbn̄ von dem guͦt, dahar der zinsz gaͧt, ✳ mitt gericht odˀ aͧne triben, ✳ bringen
und das zuͦ irn handen nemen, habn̄, besetzen, hinlichen und in allweg damitt tuͦn nach irm willn̄, aͧn min, ✳ obgen̄ Clewi Scherntzers,
und ouch aͧn min, Heini Lallis, ✳ unser erben und mengklichs von unser wegen sumen, irren und insprechen, ✳ den̄ wir sond dannethin allweg
gantz von dem guͤt sin, dehein vordrūg, recht noch ansprach daran noch zuͦ ✳ nitt mer haben, ✳ gewinnē ✳ noch si ✳ noch in̄habˀ des guͦts, so
danēthin daruff komēt, das buwent, habēt odˀ besitzent, ✳ daran noch deshalbn̄ weder sumen, irren, bekùmbˀn noch dehein unkomlich sach
zuͦfuͤgen noch tuͦn, weder mitt worten, wercken noch in ander wise, sunder si daran und deshalb gantz unbekùmbˀt, unersuͤcht un̄ unansprechig habn̄ und lassen. und darzuͦ sol inen denocht nùtzit des minder ir recht zuͦ uns umb die unbezalten zinsz, so vil der wer, ✳ behalten und erloupt sin, untz die gantz zalt werden, also das uns davor noch wider gantz nùtzit schirmen, behelfen, wir fùrzichn̄ noch geniessen, sundˀ bi
dem, so vor stât, ân alle fùrwort bestan sol, ✳ als ouch wir, obgen̄ Clewi Scherntzer und Heini Lalli, das fùr uns und unser erben in wise, als
vor stât, an Cuͦnrat Widmers hand an statt als vor ✳ bi unser truw ✳ gelopt und versprochen habent. ✳ doch ist herin̄ fùro berett, das ich, obgen̄tˀ Scherntzer, oder min erbn̄ mogent das guͦt, obgen̄t, sampt oder sunder hinlichen, doch also, das es in buw
und eren gehalten und die zwen zinsz jerlich davon bezalt werdent immasz, als vor stat. ✳ woͤltē abˀ ich oder min erbē unser
recht am guͦt verkouffen, das wir ouch wol tuͦn mogent, dem jarzitampt an ir gerechtikeit daran ân schaden, oder suss
davon gan, sollent wir dem jarzitampt und sinen pflegnˀ all usstand, vˀsessen zinsz davō usrichtē, bezaln un̄ tuͦn nach
zinsz und lands recht alles ungevarlich. und des zuͦ warem, vestem urkùnd hand wir, egen̄ Clewi Scherntzˀ un̄ Heini
Lalli, erbetten den fromen, vesten junckher Peter von Griffense, das er sin insigel fùr uns, darundˀ wir uns diser sach
fùr uns in wise und fùr als vor stât wissentlich vˀbindent, doch im und sinen erben aͧn schaden, offenlich hât gehenckt
an disen brieff, der gebn̄ ist uff sun̄tag vor dem heiligen pfingsttag, nach Cristi gebùrt vierzechenhundertfùnfzig
und siben jar. ✳